รัฐบาลไทย-ข่าวทำเนียบรัฐบาล-คำกล่าวนายกรัฐมนตรี ในการประชุมสุดยอดธุรกิจและการลงทุนอาเซียน ค.ศ. 2022 (ASEAN Business and Investment Summit (ABIS) 2022)
วันพฤหัสบดีที่ 10 พฤศจิกายน 2565
คํากล่าวนายกรัฐมนตรี ในการประชุมสุดยอดธุรกิจและการลงทุนอาเซียน ค.ศ. 2022 (ASEAN Business and Investment Summit (ABIS) 2022)
คํากล่าวนายกรัฐมนตรี
ในการประชุมสุดยอดธุรกิจและการลงทุนอาเซียน ค.ศ. 2022
(ASEAN Business and Investment Summit (ABIS) 2022)
คํากล่าวนายกรัฐมนตรี
ในการประชุมสุดยอดธุรกิจและการลงทุนอาเซียน ค.ศ. 2022
(ASEAN Business and Investment Summit (ABIS)2022)
ในหัวข้อ “อาเซียนที่มีความพร้อมด้านดิจิทัล (Digital-Ready ASEAN)”
ท่านผู้นําและรัฐมนตรีจากประเทศสมาชิกอาเซียน
ท่านประธานสภาที่ปรึกษาธุรกิจอาเซียน
สมาชิกสภาที่ปรึกษาธุรกิจอาเซียน
และแขกผู้มีเกียรติทุกท่าน
ผมรู้สึกยินดีที่ได้รับเชิญให้มาร่วมแสดงวิสัยทัศน์ในการประชุมสุดยอดธุรกิจและการลงทุนอาเซียนอีกครั้งในปีนี้ภายใต้หัวข้อ “อาเซียนที่มีความพร้อมด้านดิจิทัล” ซึ่งเป็นประเด็นที่รัฐบาลไทยและอาเซียนให้ความสําคัญเป็นลําดับต้น โดยเฉพาะการขับเคลื่อนการพัฒนาเศรษฐกิจและสังคมในยุคหลังโควิด-19
ในช่วง 2-3ปีที่ผ่านมา ความท้าทายต่าง ๆ ทั้งด้านสาธารณสุข และเศรษฐกิจ เป็นปัจจัยเร่ง ที่ทําให้เทคโนโลยีดิจิทัลกลายมาเป็นวิถีชีวิต ความจําเป็น และความอยู่รอดของหลาย ๆ ภาคส่วน โดยเฉพาะภาคธุรกิจ ตั้งแต่ปี2562เป็นต้นมา อาเซียนเล็งเห็นถึงความสําคัญของการขับเคลื่อนการเปลี่ยนผ่านสู่ดิจิทัล จึงได้ส่งเสริมความร่วมมือด้านนี้อย่างจริงจัง ผ่านการจัดทําแผนงานต่าง ๆ ตั้งแต่แผนแม่บทอาเซียนด้านดิจิทัล ค.ศ.2025จนถึงแผนยุทธศาสตร์อาเซียนในประเด็นการปฏิวัติอุตสาหกรรม ครั้งที่4และแผนงานบันดาร์เสรีเบกาวันซึ่งล้วนแต่มีเป้าหมายสําคัญในการทําให้อาเซียนเป็นประชาคมที่มีความพร้อมด้านดิจิทัลในทุกมิติ และสามารถเก็บเกี่ยวประโยชน์จากเทคโนโลยีดิจิทัลอย่างเต็มที่
ท่ามกลางความท้าทายระดับโลกต่าง ๆ เราควรให้ความสําคัญแก่3ประเด็นหลัก ในการพัฒนาความพร้อมด้านดิจิทัลของอาเซียนเพื่อบรรลุการเป็นประชาคมเศรษฐกิจและสังคมดิจิทัลที่มีความยืดหยุ่น ครอบคลุม บูรณาการ และสามารถแข่งขันกับนานาชาติได้ได้แก่
ประการแรก:การสร้างความเข้มแข็งของเศรษฐกิจดิจิทัลเพื่อปลดล็อกศักยภาพเศรษฐกิจดิจิทัลในอาเซียน ยกระดับความเป็นอยู่ของประชาชน รวมทั้งเสริมสร้างขีดความสามารถในการแข่งขันของอาเซียน ทั้งนี้ ในช่วงที่ผ่านมา เศรษฐกิจดิจิทัลในอาเซียนมีการขยายตัวและเติบโตอย่างรวดเร็ว โดยมีจํานวนผู้ใช้อินเทอร์เน็ตมากกว่า400ล้านคน และคาดว่า เศรษฐกิจดิจิทัลในภูมิภาคจะมีมูลค่ากว่า360,000ล้านดอลลาร์สหรัฐในอีก3ปีข้างหน้า ดังนั้น เพื่อรองรับการเติบโตของเศรษฐกิจดิจิทัลในภูมิภาคและของโลก อาเซียนควรเร่งเสริมสร้างความเข้มแข็งอย่างรอบด้านต่อการเปลี่ยนผ่านสู่ดิจิทัล โดยเฉพาะการปรับปรุงมาตรฐานและกฎระเบียบด้านดิจิทัลที่โปร่งใสและเป็นธรรมการบริการดิจิทัลที่มีคุณภาพ การบริหารจัดการข้อมูลดิจิทัลที่ปลอดภัย การพัฒนาทักษะดิจิทัลที่มีคุณภาพสูงในภาคแรงงานและธุรกิจ ตลอดจนการส่งเสริมดิจิทัลสตาร์ทอัพที่เข้มแข็งทั้งนี้ไทยได้ให้ความสําคัญกับการส่งเสริมดิจิทัลสตาร์ทอัพให้สามารถประยุกต์ใช้เทคโนโลยีเชิงลึก เพื่อต่อยอดสู่การสร้างผลิตภัณฑ์ด้านเทคโนโลยีและนวัตกรรมดิจิทัลและการขยายธุรกิจ ตลอดจนมุ่งส่งเสริมการลงทุนจากบริษัทเทคโนโลยีชั้นนําทั้งในและนอกอาเซียนโดยเฉพาะในสาขาที่มีศักยภาพ อาทิ เทคโนโลยีบล็อคเชน อิเล็กทรอนิกส์อัจฉริยะ โลจิสติกส์อัจฉริยะ และเกษตรอัจฉริยะ
ประการที่สอง:การสร้างความเชื่อมโยงดิจิทัลโดยเฉพาะการเร่งพัฒนาโครงสร้างพื้นฐานดิจิทัล ระบบโลจิสติกส์ที่มีประสิทธิภาพและไร้ร้อยต่อ ความเชื่อมโยงด้านข้อมูลและระบบการชําระเงินดิจิทัล ตลอดจนความเชื่อมโยงของระบบASEAN Single Windowเพื่อส่งเสริมระบบนิเวศที่เอื้อต่อธุรกิจดิจิทัล และเสริมสร้างการบูรณาการด้านดิจิทัลของอาเซียน ในส่วนของไทย ภายใต้โครงการASEAN Digital Hubได้มีการยกระดับโครงสร้างพื้นฐานโทรคมนาคมทั่วประเทศ และพัฒนาความเชื่อมโยงของโครงข่ายอินเทอร์เน็ตระหว่างประเทศในภูมิภาค การพัฒนาโครงการThailand Digital Valleyในพื้นที่EECเพื่อเป็นศูนย์กลางด้านเทคโนโลยีและนวัตกรรมขั้นสูงแห่งใหม่ของอาเซียน เน้นการพัฒนาและออกแบบนวัตกรรมดิจิทัล รวมทั้งมีการส่งเสริมเมืองอัจฉริยะโดยนําเทคโนโลยีดิจิทัลจากเครือข่ายดิจิทัลสตาร์ทอัพมาประยุกต์ใช้แก้ไขปัญหาของเมืองอย่างตรงจุด นอกจากนี้ บริษัทชั้นนําระดับโลกอย่างอะเมซอนเว็ปเซอร์วิสยังได้เข้ามาเป็นส่วนหนึ่งของโครงสร้างพื้นฐานคลาวด์ส่วนกลางสําหรับ
หน่วยราชการไทย ซึ่งจะช่วยสนับสนุนการปฏิรูประบบดิจิทัลของภาครัฐ
ประการที่สาม:การสร้างความยั่งยืนและครอบคลุมโดยให้ความสําคัญกับการลดความเหลื่อมล้ําทางดิจิทัลการพัฒนาบุคลากรดิจิทัล การสนับสนุนการเข้าถึงแหล่งเงินทุน และการใช้ประโยชน์จากเทคโนโลยีดิจิทัล ตลอดจนการพัฒนาขีดความสามารถของผู้ประกอบการMSMEsและสตรี เพื่อให้การเปลี่ยนผ่านสู่ดิจิทัลของอาเซียนนําไปสู่การเติบโตทางเศรษฐกิจที่ยั่งยืน ครอบคลุม และเป็นประโยชน์ต่อประชาชนในภูมิภาค โดยไม่ทิ้งกลุ่มใด ๆ ไว้ข้างหลัง ไทยจึงให้ความสําคัญกับการเร่งพัฒนาทักษะดิจิทัลในบุคคลทุกกลุ่ม ทุกระดับ และดึงดูดแรงงานดิจิทัลทักษะสูงจากต่างประเทศ รวมถึงประเทศสมาชิกอาเซียนให้เข้ามาทํางานในไทย นอกจากนี้ ไทยยังให้ความสําคัญกับความมั่นคงปลอดภัยไซเบอร์และความเป็นส่วนตัวของข้อมูลและสารสนเทศโดยได้ออกกฎหมายภายใน
เพื่อส่งเสริมเรื่องดังกล่าว อีกทั้งยังได้ปรับปรุงกฎระเบียบเพื่อให้การทําธุรกรรมทางอิเล็กทรอนิกส์
และการประกอบธุรกิจบริการแพลตฟอร์มดิจิทัลมีมาตรฐาน โปร่งใส และเป็นธรรม ซึ่งจะช่วยลดช่องว่าง
ด้านการพัฒนา และขับเคลื่อนประเทศไปสู่การเติบโตอย่างยั่งยืนและครอบคลุม
ทั้งนี้ ผมขอเน้นย้ําด้วยว่า โดยที่เรากําลังเผชิญกับความไม่มั่นคงทางอาหารและพลังงาน อาเซียนควรให้ความสําคัญอย่างยิ่งต่อการส่งเสริมความร่วมมือและการประยุกต์ใช้เทคโนโลยีและนวัตกรรมใหม่ ๆ เพิ่มมากขึ้น โดยเฉพาะสาขาเกษตรอัจฉริยะ พลังงานสะอาด เศรษฐกิจหมุนเวียน และเศรษฐกิจสีเขียว ซึ่งรวมถึงการถ่ายทอดองค์ความรู้และการแลกเปลี่ยนแนวปฏิบัติที่เป็นเลิศและเทคโนโลยีใหม่ ๆ เพื่อพัฒนาห่วงโซ่อุปทานที่เข้มแข็ง ยั่งยืน และพร้อมสําหรับอนาคต
นอกจากนี้ ผมขอชื่นชมบทบาทของประเทศคู่เจรจาและภาคีภายนอกของอาเซียนในการสนับสนุนการดําเนินงานเพื่อขับเคลื่อนวาระการเปลี่ยนผ่านด้านดิจิทัลของอาเซียนอย่างต่อเนื่อง อีกทั้งขอสนับสนุนให้ทุกฝ่ายใช้ประโยชน์อย่างเต็มที่จากศูนย์ความร่วมมืออาเซียน-สิงคโปร์เพื่อความเป็นเลิศด้านความมั่นคงปลอดภัยทางไซเบอร์ ที่ประเทศสิงคโปร์ และศูนย์ความร่วมมืออาเซียน-ญี่ปุ่นเพื่อพัฒนาบุคลากรความมั่นคงปลอดภัยไซเบอร์ ที่ประเทศไทยเพื่อเตรียมพร้อมรับมือกับความท้าทายด้านไซเบอร์ในระดับภูมิภาค ทั้งนี้ผมเห็นว่า การเสริมสร้างความร่วมมือระหว่างภาครัฐและเอกชน โดยเฉพาะในด้านการส่งเสริมและการเข้าถึงนวัตกรรม การพัฒนาระบบนิเวศที่ปลอดภัย การลงทุนด้านการวิจัยและพัฒนา รวมทั้งการเข้าถึงแหล่งเงินทุนสําหรับผู้ประกอบการดิจิทัล มีความจําเป็นอย่างยิ่งสําหรับการขยายโอกาสและผลักดันการเติบโตด้านดิจิทัลในยุคหลังโควิด-19
สุดท้ายนี้ โดยที่อาเซียนกําลังมุ่งหน้าสู่การจัดทําวิสัยทัศน์ประชาคมอาเซียนภายหลังปี ค.ศ.2025
ผมหวังเป็นอย่างยิ่งว่า ความร่วมมือและการสอดประสานในการพัฒนาด้านดิจิทัลของอาเซียนจะเป็นไป3เสาของประชาคมอาเซียน โดยให้ความสําคัญกับการมีประชาชนเป็นศูนย์กลาง ความเชื่อมโยงดิจิทัลที่เข้มแข็ง และการขับเคลื่อนเศรษฐกิจสีเขียวอย่างยั่งยืน และขอถือโอกาสนี้เน้นย้ําถึง ความมุ่งมั่นของไทยในการขับเคลื่อนประชาคมดิจิทัลอาเซียนที่เข้มแข็ง เชื่อมโยง และครอบคลุม และพร้อมก้าวสู่การบูรณาการด้านดิจิทัลอย่างเต็มรูปแบบเพื่อการเป็น“ดิจิทัลอาเซียน”และทําให้อาเซียนเป็นพลังสําคัญในการขับเคลื่อนเศรษฐกิจของภูมิภาคและของโลก เพื่อประโยชน์ของประชาชนของเราสืบต่อไป
ขอบคุณครับ